Kylän linnut

Kylän linnut on luontovalokuvaaja Mauri Leivon lintukirja maalaismaisemissa elävistä linnuista. Kirjan on julkaissut Docendo vuonna 2017. 

Porvoossa asuva Leivo on biologi ja työskentelee valokuvaajana ja kirjoittajana. Hän on tehnyt aiemmin kahdeksan valokuvateosta.Mauri Leivon Kylän linnut kustantajan Docendon esittelyssä 

Sisäkannen alkusanoissa Leivo kirjoittaa, että mukana on vain sellaisia lintulajeja, jotka pesimä- ja ruokailupaikkoinaan hyödyntävät nimenomaan peltoaukeita. Mukana ei siten ole pihojen eikä metsien ja taajamien lintuja. Hän kuitenkin huomauttaa, että rajanveto on epämääräinen. Näin esimerkiksi mukana on merikotka, joita on määrällisesti vähän, mutta ne ovat kuitenkin hyvin näkyvä osa syksyisiä hanhipeltoja.Leivo, etusisäkansi Takasisäkannessa Leivo antaa vinkkejä, miten esimerkiksi maanviljelijä voi auttaa lintuja.Leivo, takasisäkansi

Lintuvalikoima kuvastaa Leivon oman retkeilyalueen Itä-Uudenmaan lajistoa. Leivo tarkentaa sanalle kylä antamaansa merkitystä siten, että se on synonyymi maalais- ja peltomaisemille, ja sanapari kylän linnut viittaa pelloilla pesiviin ja niillä ruokaileviin ja levähtäviin lintuihin.Leivo s. 7

 Arviot 
Suomen Luonto -lehdessä Jorma Laurila arvioi kirjaa myönteisesti. Hän mainitsee Leivon perehtyneisyyden kotiseutuunsa Itä-Uuteenmaahan ja lahjakkuuden niin visuaalisesti kuin teknisestikin. Kuvissa on mukana lintujen elinympäristö, ja itse lintu saattaa olla pieni, mutta mukana on myös lähikuvia. Tekstissään Leivo kertoo kuvausretkistään, mitä Laurila pitää kiinnostavana. Kirjan taitto on Leivon omaa käsialaa, ja sekin saa Laurilalta kiitoksen: taitto on ilmavaa ja kuvien ja tekstien rytmitys onnistunutta.Jorma Laurila, Leivon lintukodossa, Suomen Luonto nro 10/2017 sivu 71

Jan Södersved muistuttaa Linnut-lehdessä, että tehomaatalous on vähentänyt lintulajeja, kuten Leivo kertoo, eikä voittajia juuri ole. Södersved kiittää taiton ohella tekstin nautinnollisuutta.Jan Södersved, Linnut 4/2017 s. 47

Uusimaa-lehdessä Tanja Kuisma arvioi kirjan ”huikeaksi ajankuvaksi suomalaisesta maalaismaisemasta ja sen lintuasukkaista”.Tanja Kuisma, Mauri Leivolta ilmestyi uusi lintukirja Kylän linnut, Uusimaa 26.8.2017 Kamera-lehden Minna Jerrman kiittää aiherajausta mielenkiintoiseksi: ”idylliset lintukuvat tavoittavat raukean kiireettömyyden”, mutta on sitä mieltä, että jotkut yhdistelmäkuvat rikkovat luomutunnelmaa ja ne olisi voinut jättää pois.Minna Jerrman, Kirjauutuudet syys-lokakuu, Kamera-lehti 21.9.2017

Lähteet

Aiheesta muualla
 Teos Mauri Leivon kotisivulla (archive.org)
 Heli Virtanen, Luontokuvaaja Mauri Leivo hankki talon lintupeltojen keskeltä, Maaseudun Tulevaisuus 17.12.2017 (Archive.org)

Luokka:Kirjat linnuista
Luokka:Vuoden 2017 kirjat
Luokka:Suomalaiset biologian tietokirjat